**Edward Steichen** (\* 27. marec 1879, Bivange, Luxembursko – † 25. marec 1973, West Redding, Connecticut, USA) bol americký fotograf, maliar, kurátor fotografického oddelenia Múzea moderného umenia v New Yorku a organizátor umeleckého života.

Životopis
---------

*The Pond-Moonlight*, gumotlač, 1904; fotografia bola v roku 2006 v aukcii Sotheby's predaná za 2.928.000 dolárov
Narodil s v Bivange v Luxembursku. V roku 1881 jeho rodina Luxembursko opustila a usadili sa v Hancocku v Michigane, neskôr v Milwaukee vo Wisconsine. Tu sa v roku 1895 začal zaoberať fotografiou. O štyri roky neskôr po prvýkrát vystavoval na fotografickom salóne vo Philadelphii.
Študoval výtvarné umenie v Milwaukee, Londýne a v Paríži, kde sa stýkal s umeleckou avantgardou. Rovnako ako fotografia ho však lákalo aj maliarstvo. Pre fotografiu sa definitívne rozhodol až po 1. svetovej vojne.
Medzi tým sa zoznámil s americkým fotografom Alfredom Stieglitzom a spolupracoval s ním. V roku 1905 zorganizoval s A. Stieglitzom vytvorenie Galérie 291 v New Yorku, kde pripravoval súbory moderného európskeho umenia. Obaja významne ovplyvnili pohľad na moderné umenie v Spojených štátoch.

V prvom období tvorby sa venoval širokej palete motívov v duchu secesnej a symbolistické poetiky od krajín po portréty a výjavy zo spoločnosti. Po roku 1919 zdokonaľoval techniku čistej fotografie, v tvorbe sa prejavili vplyvy glamouru, novej vecnosti a konštruktivizmu. V rokoch 1917 – 1919 stál v čele fotografického prieskumu americkej armády vo Francúzsku, v rovnakej funkcii pracoval aj v námorníctve v Pacifiku.

V období medzi svetovými vojnami pracoval najmä pre časopisy Vogue a Vanity Fair, venoval sa móde a portrétom slávnych osobností (Greta Garbo, Winston Churchill, Charlie Chaplin). 

V rokoch 1923–1938 mal v New Yorku štúdio pre reklamnú a ilustračnú fotografiu. V rokoch 1947 až 1962 bol kurátorom fotografického oddelenia Múzea moderného umenia v New Yorku. V priebehu štrnástich rokov tu usporiadal 65 výstav. Najväčšia z nich bola usporiadaná v roku 1955 s názvom The Family of Man. Bola predstavená v 40 krajinách a ako uvádzajú oficiálne stránky múzea v Clervaux (Luxembursko) ju navštívilo viac než 9 miliónov osôb.

Jeho posledná výstava mu priniesla slávu a ocenenie Presidential medal of freedom, ktoré mu odovzdal 6. decembra 1963 americký prezident Lyndon Johnson.

Jeho fotografia *The Pond-Moonlight* (1904), bola predaná za 2.928.000.-USD vo februári 2006 v aukcii Sotheby's New York. Fotografia patrí k raným piktorialistickým dielam. Ide o jednu z prvých skutočne farebných fotografií vytvorených ušľachtilou gumotlačou. Na svete existujú iba tri známe kópie tejto fotografie. V zozname najdrahších fotografií obsadilo toto dielo druhé miesto (2009).

Zastúpenie v zbierkach
----------------------

* Art Institute of Chicago, Chicago, Illinois, USA

Výstavy
-------

* *In High Fashion, 1923–1937.* Móda a Glamour, Kunsthaus Zürich 11. januára až 30. marca 2008.
* *Život pro fotografii*. Retrospektiva v Musée de l’Elysée v Lausanne od 18. januára do 24. marca 2008.

Referencie
----------

1. 1 2  LANG, Daryl. *Steichen Photo Breaks Auction Record* [online]. PDN online, 15. 2. 2006. Dostupné online.
2. ↑  
THE ART INSTITUTE OF CHICAGO. *Featured Works* [online]. USA: Art Institute of Chicago, 2009, [cit. 2009-08-11]. Dostupné online. (po anglicky)

Literatúra
----------

* EDWARD STEICHEN. *The family of man: the greatest photographic exhibition of all time*. New York : Published for the Museum of Modern Art by Maco Pub. Co, 1955.
* *Eduard Steichen: Four Paintings in Context*. New York : Hollis Taggart Galleries, 2003.
* SMITH, Joel. *Edward Steichen: The Early Years*. Princeton, NJ : Princeton University Press, 1999.

Iné projekty
------------

Commons
* Spolupracuj na Commons Commons ponúka multimediálne súbory na tému **Edward Steichen**

Externé zdroje
--------------

* Steichenove fotografie[nefunkčný odkaz] (po anglicky)
* Edward J. Steichen Online (po anglicky)
* Edward Steichen Photographs (po anglicky)
* bloom! Experimenty vo farebnej fotografii - Edward Steichen , Mudam (po francúzsky)

Zdroj
-----

*Tento článok je čiastočný alebo úplný preklad článku Edward Steichen na českej Wikipédii (číslo revízie nebolo určené).*

Autoritné údaje: * abART: 62851
* BnF: 12342254r
* GND: 118617141
* ISNI: 000000012096418X
* LCCN: n80025899
* NK ČR: mzk2002148291
* ULAN: 500000431
* VIAF: 73926135
* WorldCat: lccn-n80025899